લંડનઃ ઈયુમાંથી યુકેની બહાર નીકળવાની થેરેસા મેની સોફ્ટ એક્ઝિટ યોજના અંગે કેબિનેટમાં તણાવ મધ્યે બ્રેક્ઝિટ સેક્રેટરી ડેવિડ ડેવિસે કેબિનેટમાંથી રાજીનામું આપી દીધું છે. આના પગલે ડેવિસનું રાજીનામું પ્રાઈમ મિનિસ્ટર થેરેસા મે માટે મોટો ફટકો છે અને તેમની વિરુદ્ધ બળવાના એંધાણ મળી રહ્યા છે. તેમણે વડા પ્રધાનને પત્રમાં જણાવ્યું હતું કે તેમની નીતિઓથી યુકે વાટાઘાટોની નબળી પરિસ્થિતિમાં મુકાઈ જશે. સોફ્ટ બ્રેક્ઝિટના કારણે બ્રિટન ઈયુના નિયમોથી જકડાયેલું રહેશે. સરકારની નીતિ અને વ્યૂહરચનાનો વર્તમાન પ્રવાહ દર્શાવે છે કે યુકે કસ્ટ્મ્સ યુનિયન અને સિંગલ માર્કેટ છોડે તેવી શક્યતા ઓછી છે. ડેવિસે વડા પ્રધાન સામે આક્રમણ કરતા જણાવ્યું હતું કે,‘આપણે ઘણી સહેલાઈથી ઘણુ બધુ આપી રહ્યા છીએ, અને આ રણનીતિ ભારે ખતરનાક છે.’